Aalborgenserne har nu i flere uger sukket efter at kunne hoppe i havnebadet i Aalborg og føle sig sikker med en livredder i Vestre Fjordpark. Men Aalborg Kommune er som så mange andre blevet taget lidt på sengen af det tidlige og vedvarende sommervejr. Derfor har det ikke lige været med i planerne at sætte sommerbemandingen ind allerede - men det blev der mandag lavet om på. Det meddeler borgmester i Aalborg Kommune, Thomas Kastrup-Larsen (S) på Facebook. Her lovede han, at der snarest muligt vil være både livreddere i Vestre Fjordpark og åbent i havnebadet, samt ekstra affaldsindsamling langs havnefronten. Noget, der vil koste kommunen 500.000 kroner. Og pengene er allerede fundet. - Det er skønt, at sommeren i den grad er kommet over os, det skal nydes, og derfor skal Vestre Fjordpark, havnebadet og byens parker være lækre og tilgængelige, skriver borgmester Thomas Kastrup-Larsen.

Referat:
Aalborg Kommune bøjer sig for sommervejret og afsætter 500.000 kroner til at åbne havnebadet snarest muligt og indsætte livreddere i Vestre Fjordpark.